**4.søndag i fastetiden**

**14.mars 2021**

**En preken som ikke blir holdt i**

**Uranienborg kirke**

**Sjur Isaksen**

**FORSONING**

Forsoning er et vakkert ord. Det er et ord som gjerne kunne få bli det siste ordet – både i min egen historie og i verdens historie. Der forsoning er i ferd med å skje, får jeg behov for å holde pusten, være stille og henge opp en plakat: IKKE FORSTYRR

Forsoning er et lengselsfullt ord. Det er et ord som smelter våpen om til plogjern, som mildner harde ansiktstrekk og som driver angsten bort. Forsoningen åpner himmelen og gjør pusten jevn og trygg igjen.

Forsoning er et relasjonelt ord. Det er et ord med minst to aktører. I ordboken står det slik: *Forsoning er gjenopprettelse av et ødelagt fellesskap mellom to parter.* Smak og kjenn etter: Hva vekker ordet i deg? Hva eller hvem skulle du aller helst blitt forsonet med akkurat nå?

Mens jeg lurer på hva jeg selv skal svare på det spørsmålet, leser jeg et avsnitt fra Bibelen, et avsnitt som også er denne søndagens bibelavsnitt. Det er Paulus som skriver:

*Men alt er av Gud, han som ved Kristus forsonte oss med seg selv og ga oss forsoningens tjeneste. For det var Gud som i Kristus forsonte verden med seg selv, slik at han ikke tilregner dem deres misgjerninger, og han betrodde budskapet om forsoningen til oss. Så er vi da utsendinger for Kristus, og det er Gud selv som formaner gjennom oss. Vi ber dere på Kristi vegne: La dere forsone med Gud! Han som ikke visste av synd, har han gjort til synd for oss, for at vi i ham skulle få Guds rettferdighet.* (2 Kor 5,18-21)

Disse ordene ble lest da jeg ble ordinert til prest i kirken. De blir lest hver eneste gang et menneske skal gå inn i en slik tjeneste. Men ordene er ikke spesielt rettet mot prester, de er til deg som leser dette akkurat nå. Det synes jeg er fint å tenke på, at jeg og alle andre som hører til i kirken, skal få delta i forsoningens tjeneste. Du er i tjeneste for forsoning. En tjeneste som både er vakker, lengselsfull og relasjonell.

Vi vender tilbake til spørsmålet vårt: Hva eller hvem skulle du aller helst blitt forsonet med akkurat nå? Jeg ser for meg at svaret kan gå i tre retninger:

* Forsoning med meg selv. Valgte jeg rett i de viktigste veikryssene i livet mitt? Hvordan skal jeg leve med at livet er så annerledes enn det jeg drømte om? Mange blant oss lever med en streng indre dommer som bærer vårt eget navn. Så mye uro og søvnløshet henter næring fra indre konflikter og håp som brast. Kan jeg tilgi meg selv? Kan jeg komme til forsoning med livet mitt slik det faktisk er her og nå? Det er som det er og du er som du er. Guds omsorg og godhet kan bare treffe deg der du er akkurat nå, aldri der du skulle ønske du var. Her og nå er forsoningens sted.
* Forsoning med de andre. Hvor lenge skal et arveoppgjør få rive familien i stykker? Når er det tid for å la nåde gå for rett? Forsoningsprosesser mellom mennesker vil gjerne kreve minst to ingredienser: En gjensidig vilje til å lytte til den andres historie med velvilje og interesse. Og en vilje til å legge urett bak seg, også den urett som har rammet en selv. En slik forsoning koster og kan ikke kreves av noen. Derfor er det sjelden en lettvint vei mot en gjenopprettelse av forhold. Å innrømme egen urett mot andre er omtrent like vanskelig som å gi slippe på andres urett mot deg. Kanskje er tiden likevel er inne? Alt som er verdifullt koster.

* Forsoning med Gud. Det er denne forsoningen Paulus er mest opptatt av. Men det er kanskje ikke så mange mennesker i dag som opplever å være i konflikt med Gud? Samtidig går det an å tenke at alle våre indre konflikter og alt det som gjør relasjonene våre vanskelige, også angår Gud. Gud lider under vår uforsonlighet, enten den rammer oss selv eller andre. Gud har større håp for meg enn at jeg skal knuges av innbitte selvanklager eller bitre brudd med andre. Å forsone seg med seg selv og med andre, er også å forsone seg med Gud. Guds forsoning innebærer at Gud aldri vil bruke min uforsonlighet mot meg, men selv bære konsekvensene av den. Det er det Gud gjør når Jesus lider og dør uforskyldt Langfredag aften. Akkurat denne forsoningen har egentlig *ikke* to aktører. Her er det Gud alene som handler: *For det var Gud som i Kristus forsonte verden med seg selv, slik at han ikke tilregner dem deres misgjerninger.*

*Forsoning er gjenopprettelse av et ødelagt fellesskap mellom to parter*. Hva eller hvem skulle du aller helst blitt forsonet med akkurat nå?